Spansk skovsnegl

Den spanske skovsnegl (Arion vulgaris, syn. Arion lusitanicus), også kaldet iberisk skovsnegl eller dræbersnegl, er en snegleart. Den spanske skovsnegl regnes for et skadedyr især i det nordlige Europa, fordi den i fugtige somre kan formere sig i stort tal. Den kan forveksles med sort skovsnegl, kældersnegl (der har vandrette striber) og rød skovsnegl, der typisk er større og orange-rødlig, medens spansk skovsnegl oftest er brunrødlig.

På trods af, at man ikke ved hvor den spanske skovsnegl stammer fra, er den misvisende blevet kaldt spansk skovsnegl og iberisk skovsnegl, fordi man har troet at den stammede fra Den Iberiske Halvø.

Udseende og levevis 

Den spanske skovsnegl er slankere end sine Arion-artsfæller og kan nå en længde på 15 centimeter, men er oftest under 10 cm. Sneglens 'fodsål' set fra siden og nedefra synes "syet" fast på sneglens sider med "kastesting". Rød skovsnegl har en gul/orange slim, mens det hos den iberiske skovsnegl er mere klar.

Skovsneglen spiser levende planter, haveaffald og døde artsfæller – og bliver derfor også kaldt dræbersneglen. Tyskerne kalder den for "spansk vejsnegl", da den ofte bevæger sig langs veje. Selv om den som andre snegle trives bedst om natten, så foretrækker den åbent landskab. Den spanske skovsnegl kan huse sygdomsfremkaldende bakterier som fx salmonella og bør derfor håndteres med handsker.

Dør en skovsnegl, tager det ikke lang tid, før flere andre skovsnegle kommer og begynder at æde af den.

Udbredelse 
Navnet "iberisk skovsnegl" er misvisende, da det med sikkerhed vides, at den ikke er fra Den Iberiske Halvø. Efter meget omhyggelige undersøgelser af skovsnegle i Portugal, hvor både kønsorganer og dna-profiler blev sammenlignet med andre snegle, kan man med sikkerhed sige, at der ikke er tale om samme art. Faktisk ved man ikke, hvor sneglen oprindeligt stammer fra, og man kender derfor ikke dens naturlige fjender. Det menes dog, at sneglen i Nordeuropa har parret sig med lokale arter, og derved er blevet mere modstandsdygtig overfor kulde.

Kronologisk oversigt over udbredelse af Arion vulgaris i Europa:
 Storbritannien - siden 1954 Senere spredning til Lincolnshire og West Norfolk distrikterne i 2014,
 Frankrig - siden 1955
 Schweiz - siden i hvert fald 1956
 Italien - siden 1965
 Bulgarien - siden 1966
 Tyskland - siden 1969
 Østrig - siden 1971
 Belgien - siden 1973
 Polen - siden 1985 eller siden 1996
 Sverige - siden 1975 eller siden 1985
 Norge - siden 1988
 Finland - siden 1990
 Den Tjekkiske Republik - siden 1991
 Danmark - siden 1991 eller siden 2000
 Slovakiet - siden 1992 etableret population
 Færøerne - etableret population
 Estland
 Letland - etableret population
 Litauen
 Irland
 Ungarn - siden 2000
 Slovenien
 Kroatien
 Serbien - siden 2002
 Island - siden 2003
 Vestlige Ukraine - siden 2007
 Rumænien - siden 2012

Naturlige fjender 

Der findes dyr, som nogle gange spiser arten, såsom pindsvin, grævlinger, vildsvin, rovsnegle, samt visse fugle – specielt moskusand, Rhode Island Red chicken, krage og solsorte.

Kilder/referencer

Eksterne henvisninger 

 havenyt.dk: Bekæmpelse af iberisk skovsnegl, backup
 Jyllands Posten (27.07.2015): Bekæmpelse af iberisk skovsnegl: Se den overraskende løsning i kampen mod dræbersnegle 
 havenyt.dk: Sneglehegn, backup
 havenyt.dk: Sneglebekæmpelse i praksis, backup

Snegle
Skadedyr
Invasive arter